คปภ.คุมเข้มฟอกเงินผ่านประกัน
ออกเกณฑ์ป้องกันเทียบสากลยึดธุรกรรมรายงานตามปปง.
24 พ.ค. 2555

ออกเกณฑ์ป้องกันเทียบสากลยึดธุรกรรมรายงานตามปปง.
บอร์ด คปภ. เห็นชอบมาตรการป้องกันการฟอกเงิน บังคับใช้กับธุรกิจประกันภัย ยกระดับสู่สากล
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ที่ประชุมคณะกรรมการ คปภ. ได้มีมติเห็นชอบถึงแนวทางการปฏิบัติตามมาตรการด้านการป้องกันการฟอกเงินและการสนับสนุนทางการเงินแก่การก่อการร้าย ตามที่ คปภ.เสนอ เพื่อยกระดับการปฏิบัติของภาคธุรกิจประกันภัยให้สอดคล้องกับมาตรฐานสากล 
ทั้งนี้ คปภ.ต้องการส่งเสริมให้ธุรกิจประกันภัยสามารถพัฒนาระบบป้องกันการฟอกเงินและการสนับสนุนทางการเงินแก่การก่อการร้ายให้เป็นมาตรฐานสากล และสอดคล้องกับกฎระเบียบของสำนักงานป้องกันและปราบปรามการฟอกเงิน (ปปง.) ได้ โดยเฉพาะเรื่องที่เกี่ยวข้องกับการรายงานธุรกรรม การจัดให้ลูกค้าแสดงตน (Know Your Customer : KYC) และการพิสูจน์ทราบข้อเท็จจริงเกี่ยวกับลูกค้า (Customer Due Diligence : CDD) 
อย่างไรก็ตาม คปภ.จะได้จัดทำแนวทางการปฏิบัติตามมาตรการด้านการป้องกันการฟอกเงินและการสนับสนุนทางการเงินแก่การก่อการร้าย เพื่อเป็นแนวทางให้บริษัทประกันภัยใช้ในการปรับปรุงระบบการดำเนินงานของภาคธุรกิจให้มีความพร้อม ก่อนที่ คปภ.จะออกกฎระเบียบในเรื่องของการควบคุมภายใน ซึ่งจะเกี่ยวข้องกับมาตรการดังกล่าว และมีผลบังคับใช้จริงภายในระยะเวลาอีกไม่นานต่อไป
เลขาธิการ คปภ. กล่าวว่า นอกจากนี้ยังได้รายงานความคืบหน้าการดำเนินงานของกองทุนส่งเสริมการประกันภัยพิบัติ ที่ขณะนี้การดำเนินงานของกองทุนเป็นไปตามวัตถุประสงค์ในการสร้างความเชื่อมั่นให้กับสาธารณชนและผู้ประกอบการ 
“การมีกองทุนทำให้บริษัทประกันภัยสามารถรับประกันภัยธรรมชาติได้มากขึ้น ในอัตราเบี้ยประกันภัยที่แข่งขันกับกองทุนได้ และบริษัทประกันภัยต่อต่างประเทศมีความสนใจรับประกันภัยในประเทศไทยมากขึ้น โดยอัตราเบี้ยประกันภัยในพื้นที่น้ำท่วมเริ่มลดลงประมาณ 3-5% ส่วนนอกพื้นที่น้ำท่วมลดลงประมาณ 1-3%” นายประเวช กล่าว